ኣብዚ ዘይምርካብ ምሓሸኒ፤ ዝበለትሎም ኣጋጣሚታት ብዙሓት እዮም። እቲ ለበዳ ኤችኣይቪ ኤድስ ዝተርኣየሉ ዘመን ፈጺሙ ካብ ሕልንኣ ዘይወጽእ ሕማቕ ዝኽሪ ምዃኑ ድማ ትገልጽ። "እቲ ግዜ ንሱ ክትሓስቦ ከለኻ ልብኻ እዩ ዝሰብሮ፤ ታይ መዓልቲ እየ ነዚ ሞያ ዝመረጽኩ ዘብል ነይሩዎ። ምኽንያቱ እቲ ድኻምካ ፍረ እንትስኣኖ ከምኡ ኢኻ ትብል። ዓርስኻ ንኸምዚ ዓይነት ሕማማት ኣቃሊዕኻ ክትሰርሕ ድማ ከቢድ እዩ። ብዙሕ ስቓይ ኣለዎ፤ ኣብ ሞንግኡ ድማ ምኽንያት ኮይንካ ሰብ ክድሕን ክትርኢ ከለኻ ሓጎስ ይስማዓካ" ኢላ። ብርግጽ ሕክምና ሓበራዊ ስራሕ እዩ። ካብ ናይ ጽርየት ሰራሕተኛታት ጀሚሩ ክሳዕ እቲ ዝለዓለ ጸፍሒ መሪሕነት እቲ ግብረ ሓይሊ ዘለው ኣካላት ተወሃሂዶም ብዝሰርሑዎ ስራሕ ውጽኢታውነቱ ይምዘን። ደገፍ ሰብ ሞያ ነርስ ዘይብሉ ሕክምና ግን ዳርጋ ኣፍ ደጌ ዘይብሉ ገዛ ምዃኑ እዩ። "ብሓቂ፡ ሕብረሰተብ: ክንደየናይ ዋጋ ንኸፍል ከም ዘለና፣ ኣይመዝገብናዮን እምበር ክንደይ ዝኣክል ነርስ ካብ ሕሙማት ኤችኣይቪ ከም ዝተለኸፉን ብካልኦት ተመሓላለፍቲ ሕማማት ዝተጠቕዑን ብዙሓት ጀጋኑ ሰብ ሞያ ከም ዘለው ክፈልጥ ይግባእ" ትብል። ምንጪ ስእሊ, ነርስ ሃረገወይኒ ኣለሙ "ኣብ ባይቶ ወከልቲ ህዝቢ ውክልና ክህልወና ምደለኹ" ቀረብ ኣገልግሎት ጥዕና ኢትዮጵያ ምምሕያሽ እንተርኣየ'ውን ሙሉእ ግን ኣይኮነን። ሕጂ'ውን ካብ መሰረታዊ ቀረባት ማይን መብራህትን ክሳዕ ዓበይቲ መሳርሒታት ሕክምናን ኣምቡላንስን ዝበጽሕ ሕጽረት ኣለዎ። እዚ ዳርጋ መሰረታዊ መሰላት ክጎድሉ ምርኣይ እዩ ክትብል፡ ሲስተር ሃረገወይኒ ትገልጽ። "ኣብ ትግራይ ብፍላይ ኣብ ወረዳታትን ጣብያታትን፡ ኣብ መዓልቲ 5 ጀሪካን፤ ንሱ'ውን ካብ ዒላ ዝመጽአ ማይ ጥራሕ ዝፍቀደሉ ኣሰራርሓ ኣሎ። በዚስ ዘገልገልናሉ ኣቕሓ ዲና ወይስ ሓራስ ኢና ክንሓጽብ ኣይኮነን ክኣ ኢድና ዲና ክንሕጸብ ኣይርድኣካን። ንሕና ጥዕና ሕብሰረተብና ንምሕላው ሄሊኮፕተር ኣምቡላንስ ተትህልወና ኣይንጸልእን ግን እቶም ዘለውና ጸገማት ብምርኣይ ነዚ ናብ ዘረባ ኣይነልዕሎን፤ ትግራይ ብማይ ኣዕለቕሊቓ እናተብሃለ ማይ ብርቂ ክኾነካ ከሎ፡ ተስፋ ትቖርጽ"። ብኻልእ ወገን፡ ብምኽንያት ሕጽረት ግንዛበ ሕክምና ኣሞናጉዩ ዝኸይድ፣ ክከላኸሎም ብዝኽእል ሕማማት ዝሓምም፣ ድኻም ናይቲ በዓል ሞያ ጥዕና ከይተረድኦ ዝሓልፍ ሰብ ምህላዩ ትገልጽ። "ኣብ ትግራይ 48 ሚኢታዊት ድኽዳኸ ኣለና፤ እዚ ማሕበሰረብ ሒዝካ ውሑስ ጥዕና ክትፈጥር ኣጸጋሚ እዩ፤ እዚ ምስ ሕጽረትን መግብን ስርዓት ኣመጋግባን ብዝተኣሳሰር ዝመጽእ ስለ ዝኾነ ትኹረት ክንገብረሉ ይግባእ" ትብል። ወሲኻ፡ "ብፌስቱላ ዝጥቅዓ ደቂ ኣንስትዮ ሕጂ'ውን ኣለዋ፤ ዳርጋ ኣብ ዓለም ዘየለው ሽግራት ኩሎም ኣባና ክትርእዮም ከለኻ ትሓዝን። ግን ሞያ ነርሲንግ ጻውዒት እዩ ኢለ ስለ ዝኣምን ምስቲ ዝኣተኻዮ ቃል ኪዳን ኢኻ ትነብር። ኣነ ድማ በዚ ሞያ ብዙሕ ዝተረባሕኹ እየ" ኢላ። ከም ሃገር ኣብ ዝተፈላለየ ብርኪ ዘለዎም ውክልና ትሑት ከም ዝኾነ እትዛረብ ሲስተር ሃረገወይኒ፡ ጽርየት ኣገልግሎት ጥዕና ንምምሕያሽ ኣብ ዝግበር ምርብራብ ኣብ ፓርላማ ከይተረፈ ነርሲንግ ውክልና ክህልዎ ድልየት ከም ዘለዋ ትዛረብ። "ባህገይ ንሱ እዩ። ኣብቲ ናይ ጥዕና ጉዳይ ድምጾም ከስምዑ ይብህግ፤ ግን ኣይኮነን'ዶ ኣብ ፓርላማ ንነርስታት ዝተሰርሐ ደርፊ'ኳ ሰሚዐ ኣይፈልጥን። ልዕሊ ፍርቂ ሞያ ሕክምና ክንሱ፤ ክንዲ ዝኣክል ሓይሊ ዕማም ውክልንኡ ውሑድ እዩ። እዚ ኩሉ ክዕረ ኣለዎ። .
